Karen Ellemann (V), 2012-02-23:
Lad mig starte med at takke Dansk Folkepartis ordfører for at have indkaldt til den her forespørgselsdebat.
Det er et relevant emne, og ministeren har jo ret i, at vi også har debatteret det på et åbent samråd for lidt over en måned siden.
Ikke desto mindre er det et emne, som ligger os meget på sinde, fordi der netop var den her undersøgelse, der gav et meget tydeligt praj om, at man faktisk ikke tager kanonlisterne alvorligt og betragter dem som noget, man kan tage med, hvis man har lyst.
Jeg er uendelig glad for, at ministeren både på det åbne samråd og også i dag i Folketingssalen meget, meget tydeligt gør rede for, at det her ikke er til diskussion.
Det er lovgivning, og det skal man altså leve op til, og derfor er kanonlisterne »skal«-stof.
Man kan så blive bekymret som folkeskolelærer, tror jeg, hvis vi herinde på Christiansborg sidder og har fat i trådene i ethvert minut i en undervisningstime og dikterer, hvad der skal undervises i.
Men det er jo ikke tilfældet.
Kanonlisterne er for det første ikke udtømmende.
Det er de her vigtige nedslag, både når vi taler om historiekanonen og litteraturkanonen.
Man kan komme igennem dem på mange måder.
Man kan nøjes med blot at læse en enkelt folkevise og sætte kryds ved det område.
Så man kan leve op til kravene på mange forskellige måder.
Nogle vil påstå, at historiekanonen formentlig kan fylde 20-25 pct. af undervisningstiden i faget historie, og dermed har man altså 80 pct., måske 75 pct., derudover til at fylde alle mulige andre emner ind i historieundervisningen.
Det siger jeg for at gøre opmærksom på, at det her ikke er en belastning.
Det her er en vigtig forpligtelse.
Det er et vigtigt fundament og, som der lige præcis bliver talt om, den fælles referenceramme, både når vi taler litteraturkanon, og når vi taler historiekanon.
Jeg er overordentlig bekymret, hvis vi kommer til at bevæge os derhen, hvor det lige pludselig bliver sådan lidt ligegyldigt og lige godt: Kære folkeskolelærer, gør hvad du vil, for alt er sådan set lige godt.
Der har vi været en gang.
Jeg er selv elev fra Ritt Bjerregaards folkeskole.
Og der er gevaldige huller i historieundervisningen, i hvert fald den, jeg oplevede i min folkeskoletid.
Det synes jeg vi her i Folketinget har taget ad notam i en grad, som vi kan være stolte af.
Med et bredt politisk flertal har vi vedtaget kanonlisterne og fået dem implementeret i de fælles mål for fagene i både historie og dansk.
Derfor er undersøgelsen et øjebliksbillede, for det er jo korrekt, som ministeren siger, at historiekanonen ikke er fuldt implementeret endnu, så det er stadig væk et øjebliksbillede.
Så derfor er det også godt og vigtigt, at vi har den her debat nu.
For det skal være tydeligt for enhver, at vi i Venstre værner om lige præcis det vigtige forarbejde, der har ligget i at få udarbejdet kanonlisterne; det, der fremgår af kanonlisterne, og som er hele det fælles fundament for en fælles referenceramme for danske skoleelever.
Det står vi ved, og det er også derfor, vi bakker op om teksten i forslaget til vedtagelse, og jeg har en klar forventning om, at det brede flertal i Folketinget selvfølgelig også gør det, for det harmonerer også meget fint med det, som ministeren siger.